text: Politiet efterlyser mand efter brand
  26 august 2013 kl. 08.52
  Efter en mindre brand i en opgang i Nyboesgade i Vejle i går aftes, efterlyser lokalpolitet i Vejle nu en mand.
  Branden opstod i en pose med aviser, men borgeren der opdagede det kunne selv slukke branden ved at trampe på posen.
  Politiet kan endnu ikke med sikkerhed sige, at branden er påsat, men vicepolitiinspektør fra Sydøstjyllands Politi, Carsten Thostrup siger til TV SYD:
  - Der går sjældent ild i sådan noget af sig selv.
  Kort før branden blev en mand på 40-50 år set ved opgangen. Han havde mørkt tøj på, kort og mørkt strittende hår og skægstubbe. Manden har ikke nødvendigvis noget med branden at gøre, men politiet vil gerne snakke med ham.
  Har du set eller hørt noget kan politiet kontaktes på telefonnummer 114.
  